Drie vas ná dwelmklopjag in LimpopoDie dwelms waarop beslag gelê is. Foto: SAPD Drie vermeende dwelmhandelaars is Woensdag in Limpopo in hegtenis geneem tydens ŉ gesamentlike poging deur die Westenburg-polisie en die provinsie se dwelm- en taktiese reaksie-eenheid. Kol. Ronel Otto, provinsiale polisiewoordvoerder, het gesê die polisie het tydens die klopjag in Ivypark, Polokwane, onder meer beslag gelê op nyaope en tik, met ŉ straatwaarde van R35 000. R3 200 in kontant en 10 selfone is ook in die verdagtes se besit gevind. Otto het gesê die verdagtes, onderskeidelik 24, 25 en 39 jaar oud, is van Nigerië. Die polisie stel tans, in samewerking met die departement van binnelandse sake, vas of die verdagtes wettig in die land is.Lt. Genl. Nneke Ledwaba, die provinsiale polisiekommissaris, het die dwelmeenheid geprys vir die sukses wat hulle behaal het. Hy het ook beklemtoon die polisie moet dringend optree teen die dwelmplaag in Limpopo. “Dwelms is besig om die lewens van jong en briljante professionele mense te vernietig. Dwelms lei ook tot ŉ toename in misdaadsyfers soos dwelmmisbruikers desperaat word vir geld om nog dwelmmiddels te bekom,” het hy gesê. “Dit is ŉ bose kringloop en ons, as polisielede, is vasbeslote om dit stop te sit.” Ledwaba het gesê die stryd teen dwelms is een wat die polisie nie op hul eie kan wen nie. Hy het ŉ beroep gedoen op gemeenskapslede om na vore te kom met enige inligting oor dwelmverwante misdade en aktiwiteite in hul omgewing. Die verdagtes sal na verwagting Vrydag op aanklagte van dwelmhandel en die besit van dwelms in die Polokwane-landdroshof verskyn. Die dwelms waarop beslag gelê is. Foto: SAPD